游浄居寺
作者：蘇軾
朝代：宋

paragraphs: 十載遊名山，自製山中衣。
願言畢婚嫁，携手老翠微。
不悟俗緣在，失身蹈危機。
刑名非夙學，陷穽損積威。
遂恐生死隔，永與雲山違。
今日復何日，芒鞋自輕飛。
稽首兩足尊，舉頭雙涕揮。
靈山會未散，八部猶光輝。
願從二聖往，一洗千劫非。
徘徊竹溪月，空翠摇烟霏。
鐘聲自送客，出谷猶依依。
回首吾家山，歲晚將焉歸。